Rīgas 45. vidusskola

Rīgas 45. vidusskola ir Rīgas vidusskola Vidzemes priekšpilsētā, Ropažu ielā 34. Skolai ir filiāles Gaujas ielā 23 un Lībekas ielā 37. Vēsture Par 45. vidusskolas pirmsākumu tiek uzskatīta 1911. gadā dibinātā Rīgas pilsētas elementārskola Krimuldas ielā 2 (ēkas arhitekts Reinholds Šmēlings, 1910), kurā darbojas privātskola „Klasika”. Sākoties Pirmajam pasaules karam, skolēnus un skolotājus 1915. gadā evakuēja uz Krieviju, mācības skolā atsākās 1918. gadā. 1919. gadā skola tika pārdēvēta par Rīgas pilsētas 9. pamatskolu, 1937. gadā par Rīgas pilsētas Zemitānu pamatskolu. Latvijas PSR laikā 1954. gadā skolu pārdēvēja par Rīgas 45. vidusskolu. 1961. gadā Ropažu (Jurija Gagarina) ielā 34 tika uzcelta jaunā skolas ēka. No 1968./69. mācību gada skolā sāka padziļināti mācīt mūziku, bet no 1985. gada 1. septembra – padziļināto mūzikas mācību ieviesa arī vidusskolā. 2008. gada 5. septembrī pie skolas tika atklāts bērnu futbola trenera Jura Docenko vārdā nosauktais futbola laukums ar Polytan mākslīgā zālāja segumu. Latvijas skolu reformas gaitā 2010. gadā Rīgas Dome nolēma likvidēt Rīgas 100. vidusskolu un pievienot to Rīgas 45. vidusskolai. 2008. gadā skolā strādāja 80 skolotāji un tajā mācījās 727 skolēni. 2017. gadā, ņemot vērā skolēnu dzīvesvietu izvietojumu un obligāto centralizēto eksāmenu (OCE) indeksu apkaimes skolās, tika ierosināts 45. vidusskolu (OCE indekss 42,6%) reorganizēt par pamatskolu, vidusskolēnus virzot vai nu uz Teikas vidusskolu (OCE indekss 60,4%, vidusskolēnu skaits 269) vai Jāņa Poruka vidusskolu (OCE indekss 49%). Tomēr 2021. gada 18. februārī Rīgas domes Izglītības, kultūras un sporta departaments atbalstīja Rīgas Jāņa Poruka vidusskolas pievienošanu Rīgas 45. vidusskolai, tai kļūstot par tās Čiekurkalna filiāli. J. Poruka vidusskolas sākumskola kļuva par 45. vidusskolas Mežaparka filiāli. Direktori Par skolas direktoriem Rīgas 45. vidusskolā strādājuši: 1954.-1960. Rita Puriņa–Kalnberga 1960.-1963. Jānis Ģībietis 1963.-1988. Lilija Reiziņa 1988.-1997. Jānis Kucins 1997.- 2018. Tālis Veismanis No 2018. gada Baiba Neimane Skolēni Jānis Mikāns, metālmākslinieks. Izglītības programmas Pamatizglītības programma. Pamatizglītības profesionāli orientētā virziena programma - mūzika. Vispārējās vidējās izglītības vispārizglītojošā virziena programma. Vispārējās vidējās izglītības humanitārā un sociālā virziena programma. Vispārējās vidējās izglītības profesionāli orientētā virziena programma. Ārpusklases nodarbības un interešu pulciņi Pieejams plašs ārpusstundu aktivitāšu klāsts – 52 interešu izglītības programmās pulciņos (dažādas sporta nodarbības, vokālie un instrumentālie ansambļi, mākslas u.c.), koros un tautisko deju kolektīvos. Sasniegumi Skolas vokālie ansambļi, vokāli instrumentālie ansambļi, instrumentālie ansambļi un kori piedalās dažādos konkursos, festivālos un iegūst godalgotās vietas. Piedalījušies: Latvijas izglītības iestāžu vokāli instrumentālo ansambļu, instrumentālo kolektīvu un popgrupu festivālā - konkursā. XI Latvijas Skolu jaunatnes dziesmu un deju svētku Rīgas vokālās mūzikas konkursā “Balsis” Latvijas mūzikas novirziena skolu jauno pianistu festivālā un Starptautiskā Rīgas jauno pianistu konkursā. Izcili sasniegumi ir Zīda apgleznošanas pulciņa dalībniekiem Starptautiskā bērnu un jauniešu mākslas izstādē-konference „TREJDEKSNIS 2015”/ „TRIPLE SUN 2015”. Katru gadu piedalās Rīgas bērnu un jauniešu vizuālās un vizuāli plastiskās mākslas konkursā – izstādē „Mocīša darbnīca 10”. Tradīcijas Skolā notiek interesanti ārpusstundu pasākumi. Skolēni arvien priecē skatītājus ar izdomu veidotajos skolas un ārpusskolas pasākumos – Vecāku dienā, Skolotāju svētkos, Pavasara koncertos, labdarības koncertos visā Latvijā. Cita svarīga informācija Pamatizglītības profesionāli orientētā virziena (mūzika) programmā skolēni apgūst individuālās stundās – klarnetes, saksofona, flautas, kokles, blokflautas, ģitāras, vijoles, sitaminstrumentu, klavieru vai akordeona spēli. Vidējās izglītības profesionāli orientētā virziena (mūzika) programmā skolēni apgūst vokālu, saksofona, flautas, blokflautas, ģitāras, basģitāras, vijoles, sitaminstrumentu, klavieru vai akordeona spēli individuālās mācību stundās. 9.-12. klašu skolēniem ir iespēja regulāri apgūt mūsdienu un klasiskās dejas nodarbībās „Dejosim kopā”. Dalība starptautiskos projektos No 2016. gada septembra līdz 2019. gada martam skola piedalās ERASMUS+ projektā “Empowering Inclusive Teachers for Today and Tomorrow”. Projekta mērķis ir veicināt iekļaujošās izglītības popularitāti mācību procesā Eiropas skolās. Rīgas 45. vidusskolā iekļaujošu izglītību realizē jau vairākus mācību gadus. Iekļaujošā izglītība ir izglītības veids, kurā tiek piedāvātas vienādas izglītības iespējas visiem bērniem neatkarīgi no tā, kādas ir viņu spējas, vajadzības un veselības stāvoklis. Tā piedāvā vienādas izglītības iespējas visiem neatkarīgi no sociālā stāvokļa, dzimuma, rases, tautības, reliģijas, politiskās pārliecības, nodarbošanās vai dzīves vietas. Iekļaujošās izglītības mērķi ir mazināt barjeras un uzlabot skolēnu mācību rezultātus un dzīves kvalitāti. Iekļaujošā izglītība ir viena no Eiropas prioritātēm skolu un augstskolu darbā. Projekta sadarbības partneri ir Marino Institute of Education Īrijā (projekta koordinators), Lukkarin koulu Somijā, Karel De Grote Hogeschool Katholieke Hogeschool Beļģijā, Dimotiko Sxoleio Anthoupolis KA Kiprā, Teacher Education Department Beļģijā, Rīgas 45. vidusskola Latvijā. Projektā iesaistīti seši partneri – 3 skolas un 3 augstskolas, kas savstarpēji viena otru papildina ar idejām un pieredzi no teorijas un prakses par iekļaujošās izglītības ieviešanu Eiropas skolās. Atsauces un piezīmes Ārējās saites Rīgas 45.vidusskolas mājaslapa Arhivēts 2017. gada 23. septembrī, Wayback Machine vietnē.